(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΖ΄

Παρασκευή, 24 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ο Υπουργός Δικαιοσύνης, διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003, «Ποινική ευθύνη των Υπουργών όπως ισχύουν την 23.6.2022, ποινική δικογραφία που αφορά στην Υπουργό Παιδείας Νίκη Κεραμέως και στην Υφυπουργό Παιδείας Ζέττα Μακρή, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοινώνεται το δελτίο επικαίρων ερωτήσεων της Δευτέρας 27 Ιουνίου 2022, σελ.
2. Συζήτηση επικαίρων ερωτήσεων:
 α) Προς τον Υπουργό Ανάπτυξης και Επενδύσεων:
 i. με θέμα: «Εμπόδια στο έργο της Επιτροπής Ανταγωνισμού στους ελέγχους των τραπεζών», σελ.
 ii. με θέμα: «Αδικαιολόγητη απαξίωση του έργου των λογιστών και συμβούλων στην περίοδο της πανδημίας - άμεση ανάγκη διόρθωσης προφανών σφαλμάτων στους φακέλους των δικαιούχων», σελ.
 β) Προς τον Υπουργό Εσωτερικών, με θέμα: «Να σταματήσει ο εμπαιγμός των μαθητών του 9ου Δημοτικού στο Αιγάλεω», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΓΕΩΡΓΙΑΔΗΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΑΜΟΥΛΑΚΗΣ Χ. , σελ.
 ΠΕΤΣΑΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΖ΄

Παρασκευή 24 Ιουνίου 2022

Αθήνα, σήμερα στις 24 Ιουνίου 2022, ημέρα Παρασκευή και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 23-6-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΜΣΤ΄ συνεδριάσεώς του, της Πέμπτης 23 Ιουνίου 2022 σε ό,τι αφορά την ψήφιση στο σύνολο του σχεδίου νόμου: «Κύρωση Κώδικα νομοθεσίας θαλάσσιων ενδομεταφορών και δικαιωμάτων επιβατών».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι ερωτήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του σημερινού δελτίου των επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 27 Ιουνίου 2022:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 784/16-6-2022 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υπουργό Αγροτικής Ανάπτυξης και Τροφίμων, με θέμα: «Καθεστώς συνδεδεμένων ενισχύσεων για τα προϊόντα της βιομηχανικής τομάτας, της κορινθιακής σταφίδας και των εσπεριδοειδών».

2. Η με αριθμό 779/16-6-2022 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιού προς την Υπουργό Πολιτισμού και Αθλητισμού, με θέμα: «Να υλοποιηθούν άμεσα οι υποσχέσεις δήμου και περιφέρειας για το Κλειστό Γυμναστήριο Αρχαγγέλου».

3. Η με αριθμό 770/10-6-2022 επίκαιρη ερώτηση του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Οικονομικών, με θέμα: «Άμεση καταβολή των αποζημιώσεων στις επιχειρήσεις της Χαλκιδικής που επλήγησαν από τη θεομηνία της 10ης Ιουλίου του 2019».

4. Η με αριθμό 790/20-6-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Μετανάστευσης και Ασύλου, με θέμα: «Την παραμονή στην Ελλάδα των ασυνόδευτων ανήλικων κατά την ενηλικίωση τους».

5. Η με αριθμό 773/14-6-2022 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Αδικίες εις βάρος των κτηνοτρόφων των Περιφερειών Ανατολικής Μακεδονίας και Θράκης και Κεντρικής Μακεδονίας όσον αφορά στο πρόγραμμα βιολογικής κτηνοτροφίας».

6. Η με αριθμό 795/20-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Άμεση επανένωση των γλυπτών της Λυκόσουρας Αρκαδίας».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 787/17-6-2022 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Νικόλαου Φίλη προς τον Υπουργό Προστασίας του Πολίτη, με θέμα: «Οι χαμηλές τιμές της εγκληματικότητας στα πανεπιστήμια σε σχέση με το σύνολο της εγκληματικότητας στην επικράτεια δεν δικαιολογούν την εγκατάσταση της Πανεπιστημιακής Αστυνομίας και αποδεικνύουν ότι η επιλογή αυτή εξυπηρετεί μόνο αυταρχικές αντιεκπαιδευτικές πολιτικές της Κυβέρνησης και την επικίνδυνη εισβολή ιδιωτικών συμφερόντων στο χώρο της ανώτατης εκπαίδευσης».

2. Η με αριθμό 771/14-6-2022 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Περιβάλλοντος και Ενέργειας, με θέμα: «Ανακύκλωση και διαχείριση απορριμμάτων στο αεροδρόμιο του Ηρακλείου της Κρήτης».

3. Η με αριθμό 791/20-6-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Περιβάλλοντος και Ενέργειας, με θέμα: «Την πυρκαγιά στην Νέα Καρβάλη, την αντεργατική επίθεση και τη μη τήρηση των υποχρεώσεων της Energean Oil».

4. Η με αριθμό 774/14-6-2022 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Υγείας, με θέμα: «Αδικίες εις βάρος των ευρισκόμενων σε αναστολή εργασίας υγειονομικών».

5. Η με αριθμό 796/20-6-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Το τελευταίο φυσικό κομμάτι του Κηφισού χτίζεται και οχετοποιείται με πρόσχημα την αντιπλημμυρική προστασία».

6. Η με αριθμό 785/16-6-2022 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Ασφυξία για τον Έλληνα παραγωγό οι χαμηλές τιμές και το αυξανόμενο κόστος παραγωγής του αγροτικού προϊόντος».

7. Η με αριθμό 772/14-6-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Δικαιοσύνης, με θέμα: «Απολεσθείσες δικογραφίες από την Εισαγγελία Πρωτοδικών Κέρκυρας».

8. Η με αριθμό 801/20-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Δικαιοσύνης, με θέμα: «Την ανέγερση του νέου Δικαστικού Μεγάρου Ηρακλείου (ΔΜΗ)».

9. Η με αριθμό 800/20-6-2022 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Κλιματικής Κρίσης και Πολιτικής Προστασίας, με θέμα: «Έλλειψη προετοιμασίας για τη φετινή αντιπυρική περίοδο».

10. Η με αριθμό 793/20-6-2022 επίκαιρη ερώτηση της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Αγροτικής Ανάπτυξης και Τροφίμων, με θέμα: «Γιατί απορρίφθηκαν αιφνιδιαστικά οι αιτήσεις νέων γεωργών φυτωρίων Ελάτης της Χαλκιδικής από το υπομέτρο 6.1. της περιόδου 2021 - 2022;».

11. Η με αριθμό 776/15-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Άρση αδικίας σε βάρος των τυφλών συνταξιούχων».

12. Η με αριθμό 802/20-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, με θέμα: «Τα επικίνδυνα σχέδια εγκατάστασης ανεμογεννητριών στην Κρήτη».

13. Η με αριθμό 777/15-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Πρόγραμμα στήριξης (επιχορήγησης και χρηματοδότησης) κοινωνικών επιχειρήσεων και λειτουργία της Υπηρεσίας ΓΕΜΗ στο Υπουργείο Εργασίας».

14. Η με αριθμό 803/20-6-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Την ουσιαστική στήριξη των Ομοσπονδιών του Ναυταθλητισμού».

15. Η με αριθμό 778/15-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Γιατί καθυστερεί εδώ και πέντε μήνες η αποδοχή της ομόφωνης γνωμοδότησης 183/2021 του ΝΣΚ σχετικά με την υποχρέωση καταβολής εργοδοτικών εισφορών του ΟΑΕΔ/ΔΥΠΑ υπέρ των μηχανικών - μισθωτών του πρώην ΟΕΚ;».

16. Η με αριθμό 780/16-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Γονική άδεια για τα στελέχη των Ενόπλων Δυνάμεων».

17. Η με αριθμό 782/16-6-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Δικαιοσύνης, με θέμα: «Αναγκαία και επιβεβλημένη η συντήρηση και η βελτίωση των κτηρίων των Ειρηνοδικείων Καστελίου, Μοιρών και Πύργου του Νομού Ηρακλείου Κρήτης».

18. Η με αριθμό 786/17-6-2022 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Δέκα μήνες μετά τις καταστροφικές πυρκαγιές του περασμένου Αυγούστου αγνοείται η τύχη του σχεδίου ανασυγκρότησης για την Ηλεία».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4890/26-4-2022 ερώτηση του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Περιβάλλοντος και Ενέργειας, με θέμα: «Νομοθετική ρύθμιση για αξιοποίηση της ενέργειας που παράγεται από φωτοβολταϊκά στον Δήμο Αγίου Δημητρίου».

2. Η με αριθμό 4556/8-4-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Συνεχίζεται η κοροϊδία για τους ασφαλισμένους δικαιούχους συντάξεων χηρείας από το ΕΦΚΑ μη μισθωτών, τ. ΟΓΑ που εξακολουθούν να μη λαμβάνουν τα χρήματα που δικαιούνται».

3. Η με αριθμό 5271/206/18-5-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Αποζημίωση νυχτερινής απασχόλησης».

4. Η με αριθμό 4947/3-5-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Υλοποίηση του έργου του Πλατύ ποταμού και των συνοδών εγγειοβελτιωτικών έργων του».

5. Η με αριθμό 5315/20-5-2022 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Καμμία μέριμνα για τα επαγγελματικά δικαιώματα των αποφοίτων των Τμημάτων Επιστήμης των Υλικών και Επιστήμης και Τεχνολογίας των Υλικών».

Κυρίες και κύριοι συνάδελφοι, προχωρούμε τώρα στις προγραμματισμένες για σήμερα επίκαιρες ερωτήσεις.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής ενημερώνει το Σώμα ότι σήμερα θα συζητηθούν οι εξής ερωτήσεις:

Η με αριθμό 775/14-6-2022 επίκαιρη ερώτηση και η με αριθμό 798/20-6-2022 επίκαιρη ερώτηση, οι οποίες θα απαντηθούν από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη.

Η με αριθμό 797/20-6-2022 επίκαιρη ερώτηση, η οποία θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Αρχίζουμε με την πρώτη με αριθμό 798/20-6-2022 επίκαιρη ερώτηση πρώτου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Ανάπτυξης και Επενδύσεων, με θέμα: «Εμπόδια στο έργο της Επιτροπής Ανταγωνισμού στους ελέγχους των τραπεζών».

Κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, τον Οκτώβριο του 2020 σας είχα απευθύνει ερώτηση σχετικά με την πορεία και την εξέλιξη της γνωστής περίπτωσης από την Επιτροπή Ανταγωνισμού για τον έλεγχο προς τις συστημικές τράπεζες. Ήταν ένας έλεγχος που εκκίνησε τον Ιούλιο του 2019 μετά από μία αυτεπάγγελτη εκκίνηση από πλευράς της Επιτροπής Ανταγωνισμού για τον έλεγχο κατά πόσον οι συστημικές τράπεζες προχωρούν σε καταχρηστικές πρακτικές ή ακόμη και σε αντιανταγωνιστικές πρακτικές. Εξ ου κι ένας αιφνίδιος έλεγχος στις συστημικές αυτές τράπεζες τον Νοέμβριο του 2019.

Σας απηύθυνα, λοιπόν, ένα έτος μετά μία ερώτηση κατά πόσον γνωρίζουμε και πότε προτίθεται η επιτροπή να προχωρήσει στο εν λόγω πόρισμα. Έναν χρόνο μετά έλαβε χώρα η ερώτηση. Και μερικούς μήνες μετέπειτα έγινε και μια επίκαιρη ερώτηση εδώ στο ελληνικό Κοινοβούλιο. Η εικόνα η οποία μας δώσατε εκείνη την χρονική στιγμή ήταν ότι η πορεία του ελέγχου είναι σε εξέλιξη, ότι δεν μπορεί να υπάρξει παρεμβατικότητα από πλευράς της Κυβέρνησης γιατί είναι μία ανεξάρτητη αρχή -αυτό βέβαια δεν σημαίνει ότι δεν μπορεί να εποπτεύει την πορεία και την εύρυθμη λειτουργία της- και αναμέναμε όλοι το πόρισμα αυτό.

Έχουν παρέλθει σχεδόν τρία χρόνια πλέον κι όπως αντιλαμβάνεστε και με την περιρρέουσα ατμόσφαιρα που υπάρχει στην κοινωνία, είναι επιτακτική η ανάγκη να υπάρχουν οι πρόνοιες και οι παρεμβάσεις από την πλευρά του Υπουργείου ώστε να επιταχυνθεί αυτή η διαδικασία.

Σε όλα αυτά βέβαια είχαμε και το περιστατικό της 15 Ιουνίου, δηλαδή πριν από μερικές μέρες, όπου ουσιαστικά, ούτε λίγο ούτε πολύ, και ο ίδιος ο πρόεδρος της επιτροπής εκθείασε αυτή τη δομική αβελτηρία, κωλυσιεργία θα έλεγα, όσον αφορά την εκπόνηση του εν λόγω πορίσματος.

Εξ ου, λοιπόν, και η σημερινή μου παρέμβαση σήμερα και ερώτηση προς εσάς που εδράζεται σε δύο πυλώνες: Πρώτον, τι θα γίνει εν τέλει –πάμε στην ουσία, δηλαδή, του ζητήματος- τι θα συμβεί, ποια είναι η πορεία της συγκεκριμένης έρευνας από την πλευρά της Επιτροπής Ανταγωνισμού, πού βρίσκεται ο έλεγχος για τις χρεώσεις των πιστωτικών αυτών ιδρυμάτων προς τους πολίτες και πότε επιτέλους αναμένεται η εισήγηση και η απόφαση της ολομέλειας της επιτροπής. Και δεύτερον, τι μέτρα προτίθεται να λάβει η κυβέρνηση για την απρόσκοπτη διεξαγωγή των ελέγχων της επιτροπής προς τις συστημικές τράπεζες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός κ. Γεωργιάδης για την πρωτολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε και ευχαριστώ πολύ και τον κύριο συνάδελφο για την ερώτηση.

Κατ’ αρχάς, κύριε συνάδελφε, χαίρομαι για το ειλικρινές και διαρκές σας ενδιαφέρον για το πώς πηγαίνει ο έλεγχος της Επιτροπής Ανταγωνισμού επί της θητείας μου ως προς το αν οι συστημικές τράπεζες ή όχι –γιατί αυτό δεν το γνωρίζω-προχωρούν σε συνεννόηση μεταξύ τους, δημιουργούν κάποιου είδους καρτέλ και γενικά παραβιάζουν τις αρχές του ανταγωνισμού.

Πράγματι, αυτή είναι μια υπόθεση πολύ μεγάλης σημασίας και από το πόρισμα στο οποίο τελικώς θα καταλήξει η Επιτροπή Ανταγωνισμού θα μάθουμε επίσημα και θεσμικά αν κάτι τέτοιο συμβαίνει και θα μπορούμε αναλόγως να κινήσουμε τις σχετικές θεσμικές διαδικασίες που προβλέπει το κράτος μας για να αντιμετωπίσει περιπτώσεις καρτέλ σε κάτι που αφορά το σύνολο των Ελλήνων πολιτών, καθώς το σύνολο των πολιτών συναλλάσσεται με τις τράπεζες.

Με εντυπωσιάζει όμως το διαρκές σας ενδιαφέρον, το οποίο επικροτώ, εάν αναλογιστεί κανείς ότι πέντε χρόνια κυβέρνησης ΣΥΡΙΖΑ δεν υπήρξε κανένας έλεγχος της Επιτροπής Ανταγωνισμού στις τράπεζες. Αναρωτιέμαι οι τραπεζικές αυτές ενδεχόμενες πρακτικές καρτέλ δημιουργήθηκαν μετά, πιστεύετε, τον Ιούλιο του 2019; Ή θα ήταν ένα ενδιαφέρον ερώτημα γιατί η Επιτροπή Ανταγωνισμού επί κυβέρνησης ΣΥΡΙΖΑ επί πέντε χρόνια δεν έκανε απολύτως κανένα έλεγχο στις τράπεζες.

Και μην σπεύσετε να απαντήσετε για το ότι είναι ανεξάρτητη επιτροπή και δεν μπορεί να το διατάξει η κυβέρνηση, το οποίο είναι αληθές, γιατί ούτε εγώ διέταξα προφανώς τον έλεγχο φέτος. Ο έλεγχος γίνεται από την επιτροπή μόνη της ακριβώς διότι είναι ανεξάρτητη.

Αλλά θα πάω σε κάτι πιο συγκεκριμένο. Υπάρχει ένα πόρισμα της Γενικής Γραμματείας Καταναλωτή και Εμπορίου, που είναι καθαρά όργανο ελεγχόμενο από τον εκάστοτε Υπουργό Εμπορίου του και τον εκάστοτε Υπουργό Ανάπτυξης, ή έστω ένα ευρώ πρόστιμο σε τράπεζα επί κυβερνήσεως ΣΥΡΙΖΑ, ένα, έτσι για την τιμή των όπλων; Κάντε έναν κοινοβουλευτικό έλεγχο να σας καταθέσω τα πρόστιμα που έχει βάλει ο Υπουργός Άδωνις Γεωργιάδης σε μία-μία τις τράπεζες για τέτοιου είδους ή για ανάλογες καταγγελίες που έχουν γίνει από συμπολίτες μου. Επί ΣΥΡΙΖΑ ούτε ένα ευρώ!

Άρα θα μου επιτρέψετε να σας πω ότι λόγοι δικαιοσύνης επιβάλλουν να σας αναφέρω ότι θεωρώ λίγο υποκριτικό το ενδιαφέρον σας. Εάν πράγματι θεωρείτε πολύ σημαντικό να ελέγχονται οι τράπεζες, δεν θα ήσασταν στον ΣΥΡΙΖΑ. Γιατί αν μία κυβέρνηση χάιδεψε τις τράπεζες και δεν έκανε τίποτα για τις τράπεζες ήσασταν εσείς. Άρα για να είστε στον ΣΥΡΙΖΑ, είστε με τράπεζες. Άρα κακώς κάνετε την ερώτηση.

Ειδάλλως θα πρέπει στη δευτερολογία σας να μου πείτε γιατί πέντε χρόνια κυβέρνηση ΣΥΡΙΖΑ παρά τις φωνές στο Σύνταγμα κατά των τραπεζιτών και των τοκογλύφων, δεν βάλατε 1 ευρώ πρόστιμο –έχω ψάξει να βρω 1 ευρώ πρόστιμο από τον ΣΥΡΙΖΑ!- ή δεν κάνατε έναν έλεγχο στις τράπεζες.

Είστε πάρα πολύ καλοί για ερωτήσεις, είστε πάρα πολύ καλοί για διαδηλώσεις, είστε πάρα πολύ καλοί για πανό, είστε πάρα πολύ καλοί για να το παίζετε επαναστάτες και κατά του καπιταλισμού, αλλά όταν πήρατε την εξουσία, «γατάκια»! Όταν λοιπόν εσείς σαν «γατάκια» και εγώ έχω βάλει έναν σκασμό πρόστιμα και στη θητεία μου γίνεται έλεγχος, να μου λέτε «αν» και «τι» και «πως» είναι και λίγο θράσος.

Ως προς το πώς θα ολοκληρωθεί η έρευνα για το θέμα που προέκυψε με την κ. Νικολοπούλου, θα απαντήσω στην δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Γεωργιάδη, εμμένετε να κάνετε αντιπολίτευση στην αντιπολίτευση. Πάμε στην ουσία. Τρία ολόκληρα χρόνια μετά είστε στον υπουργικό θώκο και σας ρωτώ λοιπόν: Κάνατε ένα αίτημα ελέγχου προς την Επιτροπή Ανταγωνισμού για να δείτε και εσείς ως οφείλετε αν οι πρακτικές αυτές είναι καταχρηστικές ή όχι, εάν είναι ανταγωνιστικές ή όχι, αν οι τράπεζες συνεχίζουν να έχουν μια, αν θέλετε, αποικιοκρατική συμπεριφορά απέναντι στους πολίτες;

Μόλις εχθές, κύριε Γεωργιάδη, ο πρώην Γραμματέας της Νέας Δημοκρατίας κ. Ζαγορίτης, Συνήγορος του Καταναλωτή, ξέρετε τι είπε για τις τράπεζες; Ότι τα τελευταία τρία χρόνια συντελείται ένα όργιο υπέρ των τραπεζών και κατά των πολιτών, ότι δεν προλαβαίνει να μαζεύει τις αναφορές και τα παράπονα των πολιτών εναντίον των καταχρηστικών πρακτικών των τραπεζών. Τι έχετε να πείτε για αυτό; Σας λέω, φέρτε μου ένα αίτημα ελέγχου που έχετε κάνει εσείς προς την Επιτροπή Ανταγωνισμού. Έχετε το δικαίωμα. Έχω δει τις διατάξεις που διέπουν τις δυνατότητές σας. Ο νόμος είναι σαφής. Βεβαίως δεν παρεμβαίνετε, αλλά μπορείτε κάλλιστα να προχωρήσετε σε αίτημα ελέγχου και να δείτε κατά πόσο προχωρούν ή όχι από πλευράς ανταγωνισμού οι έλεγχοι στις τράπεζες. Δεν το κάνατε.

Γιατί δεν το κάνατε; Είναι ένα εύλογο ερώτημα που νομίζω ότι χρήζει απαντήσεως στη δευτερολογία σας.

Άρα, λοιπόν, στο σπίτι του κρεμασμένου δεν μιλάνε για σχοινί. Δεν μπορείτε εσείς να επικαλείστε τη διακυβέρνηση ΣΥΡΙΖΑ για το έλλειμμα ή μη ελέγχων όταν αυτές οι πρακτικές, όπως ξέρετε πάρα πολύ καλά, είναι μία αν θέλετε παθογένεια της ελληνικής πολιτείας απέναντι στα χρηματοπιστωτικά ιδρύματα, μια διαρκής παθογένεια. Και τώρα ειδικά αυτή τη χρονική στιγμή που χειμάζεται η κοινωνία, που δοκιμάζεται ο κόσμος, πρέπει αν μη τι άλλο να δείξουμε ότι αντιλαμβανόμαστε τις συνθήκες και αντιλαμβανόμαστε τι συμβαίνει εκεί έξω. Και εδώ μου γυρνάτε και μου αναφέρεστε στην περίοδο 2015-2019 λες και τα πάντα ξεκίνησαν το 2015, λες και δεν υπάρχει προϊστορία στο ζήτημα αυτό.

Και τώρα επειδή αναμένετε την ερώτηση και συνάμα φαντάζομαι την απάντηση για την περίπτωση της κ. Νικολοπούλου, νομίζω ότι και η έκθεση του προέδρου είναι ξεκάθαρη.

Είχα και την εμπειρία παρουσίας στην εν λόγω επιτροπή και δεν σας κρύβω ότι ήταν εκεί έκδηλος ο αιφνιδιασμός σας όταν αντιληφθήκατε για το έγγραφο του προέδρου Όμως πάω στην ουσία. Ο ίδιος ο πρόεδρος αναφέρει ότι η κ. Νικολόπουλου –θα σας το πω με κομψό τρόπο- ως επικεφαλής της Διεύθυνσης Χρηματοπιστωτικού της Επιτροπής Ανταγωνισμού δεν είχε την αποτελεσματικότητα που θα ανάμενε παρ’ όλη την ενίσχυση σε στελεχιακό δυναμικό και πόρους. Μάλιστα εδώ είχατε πει, μου είχατε απαντήσει, ότι «με δέκα εξαιρετικά στελέχη της Επιτροπής Ανταγωνισμού, κύριε Μαμουλάκη, θα επιταχύνουμε τις διαδικασίες για να έχουμε το συντομότερο δυνατόν το πολυπόθητο και αναμενόμενο πόρισμα της Επιτροπής Ανταγωνισμού για τους ελέγχους στις τράπεζες».

Το κρίσιμο λοιπόν είναι όσο κι αν πετάτε την μπάλα στην κερκίδα και προσπαθείτε να παίξετε κατενάτσιο έχουν περάσει τρία χρόνια, κύριε Γεωργιάδη. Πρέπει επιτέλους να δοθεί απάντηση. Δεν μπορούν να περνάνε οι μήνες και τα χρόνια έτσι και ακόμη να περιμένουμε το πόρισμα. Είναι κομβικής σημασίας, είναι αν θέλετε και συμβολικού και ουσιαστικού χαρακτήρα να έχουμε γρήγορα μία απάντηση.

Και εν κατακλείδι ήθελα να σας θέσω και ένα επιπρόσθετο ερώτημα. Στην έκθεση πεπραγμένων του 2020 γίνεται αναφορά σε συγκεκριμένες σημαντικές παρεμβάσεις της επιτροπής μέσω της επιβολής προστίμου, όμως σε πολλές περιπτώσεις τα πρόστιμα αυτά αφορούν αποφάσεις της επιτροπής προηγούμενων ετών για τις οποίες το ΦΕΚ δημοσιεύτηκε κατά την πάροδο ακόμα και –ακούστε!- ενός έτους. Ένα έτος μετά εξεδόθη το ΦΕΚ από τους εν λόγω ελέγχους και πεπραγμένα. Αναφέρω ενδεικτικά την απόφαση 689/30 Ιουλίου του 2019 ενός προστίμου συνολικού ύψους 1.269.289 της οποίας το ΦΕΚ 4600 δημοσιεύθηκε –πότε;- στις 19 Οκτωβρίου του 2020, έναν χρόνο και δύο μήνες μετά. Μπορείτε να μας εξηγήσετε γιατί συμβαίνει αυτό; Είναι εύλογο ερώτημα, όπως αντιλαμβάνεστε.

Και εν κατακλείδι, για να επανέλθουμε στο μείζον ζήτημα και για να μην καταχραστώ άλλο τον χρόνο, ερώτημα: Πότε θα γνωρίζουμε τα αποτελέσματα του ελέγχου, πότε θα γνωρίζουμε την πρόοδο του ελέγχου; Πρέπει να υπάρχει μια σαφής απάντηση σήμερα όχι τόσο για μας, την Αξιωματική Αντιπολίτευση και την Αντιπολίτευση εν γένει, αλλά για τον κόσμο εκεί έξω.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν γνωρίζω ακριβώς το θέμα του προστίμου. Κάντε μου μια γραπτή ερώτηση για να δώσουν οι υπηρεσίες, γιατί πραγματικά δεν το γνωρίζω. Αλλά από αυτό που άκουσα, που είπατε εσείς, επειδή έχω βάλει πάρα πολλά διαφορετικά πρόστιμα στις τράπεζες, είναι πολλά αυτά, δεν μπορώ να τα θυμάμαι απ’ έξω, είπατε ότι μπήκε το πρόστιμο στις 30 Ιουλίου του 2019. Προφανώς από έλεγχο που είχε ξεκινήσει πριν πάρουμε την εξουσία, έτσι δεν είναι; Γιατί δεν μπορεί να μπήκε το πρόστιμο σε είκοσι πέντε μέρες άρα από έλεγχο πριν. Τι κρίμα που δεν προλάβατε πάλι να βάλετε το πρόστιμο επί των ημερών σας!

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τον έλεγχο τον κάναμε, όμως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πέντε χρόνια κυβερνήσατε, αλλά πάλι δεν προλάβατε! Είναι ένα περίεργο πράγμα αυτό στον ΣΥΡΙΖΑ. Όλα δεν τα προλάβατε. Είναι ένα περίεργο πράγμα! Πέντε χρόνια δεν σας φτάσανε και τελευταία στιγμή όλα δεν τα προλάβατε.

Πάμε λοιπόν και στην ουσία. Πρώτα απ’ όλα με ρωτάτε γιατί δεν έχω κάνει γραπτό αίτημα ελέγχου. Απαγορεύεται είναι η απάντηση, γιατί ο έλεγχος είναι σε εξέλιξη, γι’ αυτό απαγορεύεται. Εάν δεν είχε ξεκινήσει ο έλεγχος στις τράπεζες, πράγματι θα είχα το δικαίωμα ως Υπουργός να κάνω αίτημα ελέγχου, έχετε δίκιο. Από την ώρα που ο έλεγχος έχει ξεκινήσει κάθε ακόμα και ερώτημα δικό μου θεωρείται παρέμβαση στην Επιτροπή Ανταγωνισμού.

Εγώ έγινα Υπουργός τον Ιούλιο και ο έλεγχος έγινε τον Νοέμβριο, σε λιγότερο από τέσσερις μήνες. Εσείς ήσασταν κυβέρνηση πέντε χρόνια και δεν προλάβατε. Επί των ημερών μου έγινε σε τέσσερις μήνες. Ποιος είναι πιο γρήγορος; Ο ΣΥΡΙΖΑ ή ο Γεωργιάδης; Το πέντε χρόνια ή το τέσσερις μήνες;

Σας είπα, εάν πράγματι πιστεύετε αυτά που λέτε για τις τράπεζες, ελάτε στη Νέα Δημοκρατία, γιατί εμείς κάνουμε έλεγχο στις τράπεζες, όχι εσείς. Στον ΣΥΡΙΖΑ είστε με τις τράπεζες είναι απλό το πράγμα. Αυτό δείχνει η θητεία σας. Μπορεί να είστε στα λόγια κατά των τραπεζών. Στα λόγια ήσασταν και κατά του μνημονίου, και κατά του Σόιμπλε, και κατά της Μέρκελ και σε όλα αυτά. Στην πράξη φίλοι του Σόιμπλε, φίλοι της Μέρκελ, φίλοι του μνημονίου. Άρα αν είστε στα αλήθεια κατά των τραπεζών, με τη Νέα Δημοκρατία και με τους πολίτες, αν είστε με τις τράπεζες, τότε με τον ΣΥΡΙΖΑ, που πέντε χρόνια τους χάιδευε, είναι τόσο απλά τα πράγματα. Διότι τι λέγανε οι αρχαίοι; Αρχή άνδρα δείκνυσι, δεν έχει σημασία, κύριε Μαμουλάκη, το τι λέει ο ΣΥΡΙΖΑ. Σημασία έχει μόνο το τι έκανε ο ΣΥΡΙΖΑ και, όπως καταλάβατε από το πρόστιμο που είπατε, ούτε το πρόστιμο δεν προλάβατε να βάλετε. Έπρεπε να έρθω εγώ για να μπει το πρόστιμο.

Άρα, λοιπόν, μεταξύ μας, μας χωρίζουν τα έργα μας. Γεωργιάδης: πρόστιμα στις τράπεζες. Μαμουλάκης-ΣΥΡΙΖΑ: «γατάκι» στις τράπεζες, «γατάκι» εντελώς, ούτε 1 ευρώ! Ρε παιδάκι μου, πέντε χρόνια ήρθατε ως οι τραπεζοσχίστες. Ένα ευρώ, ένας Υπουργός του ΣΥΡΙΖΑ, τίποτα! Δεν έχει ξαναγίνει αυτό. Να ξέρει ο κόσμος τις αλήθειες. Στα λόγια είσαστε ήρωες, στις πράξεις «γατάκια».

Πάμε, όμως, τώρα στο συγκεκριμένο θέμα. Δεν θέλω να το προσπεράσω. Είπατε ότι βρέθηκα αιφνιδιασμένος στην επιτροπή. Ασφαλώς. Και το είπα. Το γεγονός ότι ο κ. Λιανός ένα έγγραφο στο οποίο έγραφε πάνω τη λέξη «εμπιστευτικό» το μοίρασε στα μέλη της επιτροπής μού προκάλεσε πολύ μεγάλη κατάπληξη. Γι’ αυτό ήμουν μουδιασμένος. Δεν θέλω να δώσω μεγάλη συνέχεια, γιατί ο ίδιος έκανε δηλώσεις ανασκευαστικές και περίπου συγγνώμης αμέσως μετά. Οπότε ας το θεωρήσω λήξαν. Διότι επαναλαμβάνω ότι ούτε εγώ δικαιούμαι να γνωρίζω ούτε αυτός δικαιούται να διαρρέει τι συμβαίνει στις εν εξελίξει υποθέσεις. Και εγώ δεν θέλω να παρανομήσω. Εκείνος ας πάρει τις ευθύνες μόνος του.

Ως προς το αν η κ. Νικολοπούλου έχει κάνει καλά ή όχι τη δουλειά της, πάλι εγώ δεν δικαιούμαι να το γνωρίζω. Και όταν κάναμε την επιλογή, δεν είχαμε καμμιά ιδέα για το αν ο κ. Λιανός τη συμπαθεί ή όχι. Και μας ήταν και αδιάφορο, σας είπα. Τα εξήγησα, άλλωστε, στην επιτροπή. Η κ. Νικολοπούλου εκρίθη υπηρεσιακά από το Υπηρεσιακό Συμβούλιο της Ανεξάρτητης Αρχής Ανταγωνισμού και την έκριναν άξια, για να γίνει διευθύντρια, οι συνάδελφοι της και οι επιστήμονες της επιτροπής, όχι ο Υπουργός.

Τώρα, πότε θα τελειώσει ο έλεγχος; Στην απάντηση που σας είχα δώσει, αν θυμάστε, πέρυσι, που ήταν η έγγραφη απάντηση της επιτροπής, έλεγε ότι από την ώρα που κάνατε την ερώτηση ήθελε περίπου έναν-ενάμιση χρόνο ακόμα, με βάση τους συνήθεις ρυθμούς ελέγχων της Επιτροπής Ανταγωνισμού. Αυτό έλεγε η απάντηση που μας είχαν δώσει. Και μάλιστα, είχε και διάφορα διεθνή παραδείγματα πόσο κρατούν παγκοσμίως τέτοιου τύπου έλεγχοι. Άρα, λογικά, μέχρι το τέλος αυτού του χρόνου είναι μέσα στο πλαίσιο του χρόνου που μία τέτοια έρευνα κανονικά διαρκεί διεθνώς. Δηλαδή, τα τρία χρόνια μπορεί να φαίνονται πολλά στη μέση λογική, αλλά το δίκαιο του ανταγωνισμού είναι πάρα πολύ μπλεγμένο και προφανώς οι συναλλαγές που πρέπει να ελεγχθούν είναι πολλές και η σύγκριση με το τι κάνουν άλλες τράπεζες στο εξωτερικό είναι πολύπλοκες. Βάσει του χρονοδιαγράμματος, που από την αρχή είχανε πει, περίπου στα τρία χρόνια λέγανε ότι θα πρέπει να βγει το πόρισμα.

Εγώ δεν μπορώ να στείλω ούτε καν χαρτί που να ζητήσω επίσπευση, γιατί πάλι αυτό είναι παρέμβαση. Θα μπορούσε ενδεχομένως να προκριθεί σε μια Επιτροπή Θεσμών και Διαφάνειας μία συζήτηση με την Επιτροπή Ανταγωνισμού για το πώς πηγαίνουν μια τέτοια υπόθεση μείζονος ενδιαφέροντος και να γίνει, κύριε Πρόεδρε, αντικείμενο κοινοβουλευτικού ελέγχου. Οπότε ίσως σε αυτήν την περίπτωση να μην μπορεί να χρεωθεί κάποιος κάποια διάθεση παρεμβάσεως.

Εγώ όμως δεν έχω καμμία διάθεση να παρέμβω σε εν εξελίξει έρευνα της επιτροπής, μα καμμία απολύτως. Θα περιμένω θεσμικά το πόρισμα. Όταν μου παραδοθεί το πόρισμα, τότε θα δράσει η Κυβέρνηση.

Και κλείνω με το εξής, επειδή λέτε για τις καθυστερήσεις. Δυστυχώς και η Επιτροπή Ανταγωνισμού -δεν της ρίχνω ευθύνη αποκλειστική, αλλά δυστυχώς αυτό είναι μια πραγματικότητα- καθυστερεί πάρα πολύ σε πολλά πράγματα. Να φέρω ένα παράδειγμα; Γνωρίζουμε από δελτία Τύπου ότι έχει ολοκληρωθεί, παραδείγματος χάριν, μια απόφαση σε σχέση με μια διένεξη δύο ιδιωτικών μεγάλων εταιρειών. Αυτό έχει γίνει από τον μήνα Φεβρουάριο. Μέχρι σήμερα, τέλος Ιουνίου, αυτό το πόρισμα δεν έχει βγει. Εγώ δεν ξέρω τι έχει αποφασίσει η επιτροπή. Άρα εγώ ως Υπουργός δεν μπορώ να πάρω απόφαση για να λύσω ένα θέμα, γιατί ακόμα δεν έχω ενημερωθεί για το ποια είναι η απόφαση της επιτροπής και δεν μπορώ και να μάθω ποια είναι η απόφαση της επιτροπής, μέχρι να βγει το πόρισμα. Δυστυχώς, όμως, έτσι δουλεύει μία ανεξάρτητη επιτροπή, με την οποία πρέπει να έχουμε μία αναγκαία απόσταση, για να μην δημιουργούνται παρεξηγήσεις παρεμβάσεως στο έργο της.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Προχωράμε στη δεύτερη με αριθμό 775/14-6-2022 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλουπρος τον Υπουργό Ανάπτυξης και Επενδύσεων**,** με θέμα: «Αδικαιολόγητη απαξίωση του έργου των λογιστών και συμβούλων στην περίοδο της πανδημίας - άμεση ανάγκη διόρθωσης προφανών σφαλμάτων στους φακέλους των δικαιούχων».

Κύριε Κωνσταντινόπουλε, έχετε τον λόγο για την πρωτολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, με βάση την ερώτηση υπάρχει ένα ηθικό ζήτημα και ένα ουσιαστικό ζήτημα.

Ως προς το μεν ηθικό ζήτημα που τέθηκε από την Κυβέρνηση –όχι από εσάς- από τον Υφυπουργό και τον Γενικό Γραμματέα σε σχέση με τους ανθρώπους που στην πανδημία έδωσαν πραγματική μάχη δίπλα στον πολίτη, στον επιχειρηματία, πραγματικά με χιλιάδες φακέλους, χιλιάδες αλλαγές από το Υπουργείο Οικονομικών, από τα Υπουργεία, σε σχέση με το πώς να καταθέσουν όλα τα έντυπα, τα έγγραφα, χιλιάδες ερωτήσεις, χιλιάδες διευκρινιστικές από εσάς, νομίζω ότι το συγγνώμη -που είπαν στο να απολύσουν οι εργοδότες τους λογιστές τους επειδή έγιναν κάποια λάθη- από τον Υφυπουργό και από το Υπουργείο θα έχει αξία –και εγώ το πιστεύω ως καλή πρόθεση- αν συνοδευτεί με κάποια ζητήματα τα οποία θα μπορέσουν να λειτουργήσουν ουσιαστικά και να λύσουν τα θέματα των ανθρώπων.

Γιατί –συγγνώμη- τα ξέρετε και εσείς, τα είδα, τα είπατε πριν στο ΣΥΡΙΖΑ. Μην κάνουμε τα ίδια. Άρα αφού δεν θέλετε να κάνουμε τα ίδια, πρέπει να πάμε στην πράξη.

Ωραία και λέω ότι υπάρχουν ζητήματα, τα οποία πρέπει να αντιμετωπιστούν για να μπορέσουν να λύσουν τα ζητήματα. Άρα καλή η συγγνώμη του κ. Τσακίρη και εγώ εκτιμώ ότι το είπε και το πιστεύει αυτό που είπε, αλλά για να μην μείνουμε σε αυτό, πρέπει να πούμε πώς θα διευκολυνθούν οι λογιστές και οι επιχειρηματίες για το κλείσιμο των φακέλων της πανδημίας, ώστε οι δικαιούχοι να μην έχουν επιπτώσεις. Πώς θα γίνει αυτό; Θα τους απολύσουμε; Είπαμε ότι δεν τους απολύουμε και κάναμε λάθος. Τι θα κάνει η Κυβέρνηση γι’ αυτό;

Δεύτερον, τα λάθη και τα σφάλματα δημιουργήθηκαν εξαιτίας των ασφυκτικών χρονικών προθεσμιών. Ας βοηθήσουν και οι λογιστές ώστε να εξεταστούν οι φάκελοι αυτοί και το Υπουργείο –που σε αυτούς έριξε την ευθύνη- θα βοηθήσει για να ολοκληρωθεί αυτός ο κύκλος;

Άρα, κύριε Υπουργέ, εδώ σήμερα δεν ήρθα για να σας πω εντάξει ή για να χαϊδέψω τους λογιστές που ο καθένας ξέρει τι έχει κάνει σε όλη αυτή τη διαδικασία και πόσο έχουν βοηθήσει σε αυτή τη δύσκολη συγκυρία. Όμως το ζητούμενο είναι πώς θα απαντήσουμε σε αυτά τα δύο μεγάλα ζητήματα, για να μπορέσουν να κλείσουν οι φάκελοι και να βοηθηθούν και οι λογιστές σε πρώτη φάση, με αφορμή αυτό που έγινε, αλλά κυρίως οι τελικοί δικαιούχοι που είναι οι επιχειρηματίες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υπουργός κ. Γεωργιάδης για την πρωτολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**  Κατ’ αρχάς, κύριε Κωνσταντινόπουλε, ευχαριστώ για την ερώτηση, γιατί μου δίνετε την ευκαιρία να τοποθετηθώ σε αυτό το ζήτημα, το οποίο απασχόλησε την κοινή γνώμη και την επικαιρότητα και κυρίως τον χώρο των λογιστών και των εργαζομένων τους και των πελατών τους και των συλλόγων τους πριν από δύο εβδομάδες.

Θέλω, για να μην υπάρχει καμμία παρεξήγηση, να ξεκαθαρίσω ότι οι σχετικές δηλώσεις ήταν απαράδεκτες, ήταν άδικες και ήταν και λανθασμένος. Θα μου πείτε: «Γιατί έγινε;». Εν τη ρύμη του λόγου, σε μία συζήτηση, πολλά μπορεί να πει κάποιος.

Όμως θέλω να ξεκαθαρίσω ότι και εγώ ο ίδιος προσωπικά πολλές φορές, σε δημόσιες ομιλίες μου, αλλά κυρίως ο ίδιος ο κύριος Πρωθυπουργός σε συναντήσεις του με τον Πρόεδρο και το Προεδρείο του Οικονομικού Επιμελητηρίου Ελλάδος, έχουμε ξεκαθαρίσει ότι στην πανδημία όλοι οι λογιστές, στο σύνολο της χώρας, αποτέλεσαν σημαντικό συνεργάτη και σύμμαχο της Κυβερνήσεως, αλλά κυρίως της ελληνικής κοινωνίας και της επιχειρηματικότητας, για να μπορέσουν να απορροφηθούν γρήγορα οι πρωτοφανείς μεγάλοι πόροι που η Κυβέρνηση αποφάσισε να διαθέσει μέσα από διάφορα χρηματοδοτικά εργαλεία, ώστε να στηριχθεί η επιχειρηματικότητα και οι θέσεις εργασίας από την επέλαση της πανδημίας. Άρα όλο αυτό το ζήτημα προέκυψε εκ του μηδενός, από μία ελαφρά συζήτηση.

Θέλω επίσης να πω ότι είμαι πολύ υπερήφανος που οι συνεργάτες μου στο Υπουργείο Ανάπτυξης κύριοι Τσακίρης και Σκάλκος, αναγνώρισαν αμέσως το σφάλμα τους. Ζήτησαν ειλικρινή συγγνώμη. Ο δε κ. Τσακίρης, όπως γνωρίζετε, συμμετείχε σε ειδική έκτακτη συνεδρίαση του Διοικητικού Συμβουλίου του Οικονομικού Επιμελητηρίου Ελλάδος. Απάντησε στις ερωτήσεις όλων των μελών και μάλιστα, μετά από μία συζήτηση που κράτησε πάνω από δύο ώρες, το Οικονομικό Επιμελητήριο εξέδωσε και ανακοίνωση στην οποία δηλώνει ότι κάνει δεκτή τη συγγνώμη του κ. Τσακίρη και θεωρεί το ζήτημα λήξαν. Γι’ αυτό και κάπως και εξεπλάγην από την ερώτησή σας, παρά ταύτα την καλοδέχομαι σας είπα, γιατί μου δίνει την ευκαιρία να μιλήσω κι εγώ γι’ αυτό το ζήτημα.

Ξεκαθαρίζω, λοιπόν, ότι το να κάνεις ένα λάθος είναι εξαιρετικά ανθρώπινο. Εγώ έχω κάνει πολλά. Το να αναγνωρίζεις αυτό το λάθος είναι δείγμα σημαντικής πολιτικής και ανθρώπινης αρετής. Και θέλω να ευχαριστήσω και τον κ. Τσακίρη και τον κ. Σκάλκο για το ότι έσπευσαν να το κάνουν αμέσως, χωρίς μισές κουβέντες και χωρίς καμμία διάθεση να φανεί ότι δεν αντιλαμβάνονται το μέγεθος του αρχικού τους σφάλματος.

Τώρα, υπήρξαν λάθη και παραλείψεις σε όλη αυτή τη διαδικασία; Διαβάζω την ερώτησή σας που είναι διατυπωμένη προσεκτικά σε αυτό το θέμα. Αγαπητέ κύριε Αντιπρόεδρε και αγαπητέ συνάδελφε, -και το λέω με ειλικρίνεια το αγαπητέ, δεν το λέω υποκριτικά- έχετε και εσείς κυβερνήσει και ήσασταν και καλός Υπουργός. Όταν τόσες διαδοχικές αποφάσεις και τόσα διαδοχικά εργαλεία βγαίνουν με ταχύτητα βροχής, με πυκνότητα ολίγων εβδομάδων, με απίστευτα μέτρα που κανείς μας δεν είχε σκεφτεί ότι θα έπαιρνε πριν από την πανδημία λόγω του εκτάκτου γεγονότος, δεν λέω για κάποιον άλλο λόγο, θα γίνονταν όλα στην εντέλεια χωρίς να υπάρχουν σφάλματα και λάθη; Μα είναι δυνατόν;

Απορροφήσαμε, κύριε Πρόεδρε, δισεκατομμύρια σε δεκάδες χιλιάδες επιχειρήσεις και εκατοντάδες χιλιάδες ΑΦΜ. Θα μπορούσαν όλα αυτά να γίνουν χωρίς να υπάρχει κάπου κάποιο σφάλμα και κάποιο λάθος, κάποιο λάθος έγγραφο, και κάπου κάποιος δεν κατάλαβε καλά; Αν είναι δυνατόν! Οφείλετε, όμως, να αναγνωρίσετε ότι, παρά τα όποια ανθρώπινα και λογικά σφάλματα, το σύστημα δούλεψε. Το ότι δούλεψε δεν το αποδεικνύει ο λόγος του Υπουργού Ανάπτυξης που έχει συμφέρον να πει ότι δούλεψε, το αποδεικνύει το γεγονός ότι η ελληνική οικονομία στάθηκε όρθια.

Περισσότερα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Κωνσταντινόπουλε, έχετε τον λόγο για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Υπουργέ, πρώτον, για το θέμα της συγγνώμης το έληξα μόνος μου εγώ. Πήρατε πολύ χρόνο, καλά κάνατε και θέλατε να τα πείτε δημόσια, σωστά.

Πάμε στην ουσία τώρα του πράγματος, για να μη τσακωθούμε τώρα για τα δισεκατομμύρια και όλα αυτά που δόθηκαν, επειδή θέλω να απορροφηθούν αυτά τα δισεκατομμύρια. Προφανές. Έτσι μπράβο.

Ας πάμε στην ερώτησή μου που είναι συγκεκριμένη. Λέει: με ποια μέτρα θα διευκολυνθούν οι λογιστές ώστε να ολοκληρωθούν εμπρόθεσμα οι νέες απαιτήσεις για το κλείσιμο των φακέλων της πανδημίας, ώστε οι δικαιούχοι να μην έχουν επιπτώσεις; Συμφωνώ, υπήρχαν δυσκολίες, χρόνος και αυτά. Τώρα είμαστε εκ των υστέρων. Έχουμε αρκετά ζητήματα που πρέπει να λύσουμε σε πολλά επίπεδα.

Δεύτερον, υπάρχουν βεβαίως προφανή σφάλματα. Τώρα να μη σας πω παραδείγματα, τα ξέρετε και μόνος σας, σας τα έχουν πει εκατό φορές, και στο Οικονομικό Επιμελητήριο. Φαίνεται ότι στο κουτάκι αυτό είναι αμφισβητήσιμο σε σχέση με αυτό που υπάρχει στο TAXIS, παραδείγματος χάριν, σας λέω εγώ κάτι. Άρα αυτό είναι μια ευκαιρία. Ή εν πάση περιπτώσει, αν δεν είχε γίνει αυτό, το πώς ειπώθηκε, μπορεί σήμερα να μην το συζητούσαμε κιόλας. Ευτυχώς αναδείχθηκε όμως μέσα από αυτή τη διαδικασία.

Θέλω να σας πω το εξής, κύριε Υπουργέ, να ξέρετε, γιατί είναι σημαντικό να το γνωρίζουν όλοι. Αν αύριο ένας σε οποιονδήποτε άλλο κλάδο αρρωστήσει ή είναι κάποια λογίστρια έγκυος, ο πελάτης της, ό,τι πελάτης κι ας είναι σε εισαγωγικά, θα πάει κάπου αλλού, θα λήξει κάτι άλλο, του δίνει μια προθεσμία το κράτος. Στον λογιστή αν αρρωστήσει και τελειώσει τις ημερομηνίες, δεν του δίνει το δικαίωμα το κράτος. Δεν μπορεί να πει ότι ο λογιστής μου ήταν άρρωστος στο νοσοκομείο, χειρουργήθηκε και έχασε τις ημερομηνίες, άρα θα πάρει μια μικρή παράταση. Το έχασε. Το έχασε αυτό.

Άρα εγώ θέλω να σας πω συγκεκριμένα. Ήταν αυτό που είπατε, ωραία, τα είπαμε όλα αυτά. Συγκεκριμένα σε αυτά που σας έστειλαν οι λογιστές απ’ όλες τις περιοχές της Ελλάδας, έχετε βρει έναν τρόπο για να λύσουμε τα ζητήματα που υπάρχουν και να αντιμετωπιστούν όλες αυτές οι εκκρεμότητες επιχειρήσεων; Αυτό είναι το βασικό ζήτημα.

Εγώ δεν θέλω τίποτε άλλο, κύριε Υπουργέ. Τα υπόλοιπα καταλαβαίνω και πώς λέγονται, πώς λέγονται οι κουβέντες. Όταν έχει κανείς καλή διάθεση, όλα βρίσκονται. Αν πει ειλικρινή συγγνώμη, λέει ειλικρινή συγγνώμη. Όλοι κάνουμε λάθη. Το ζητούμενο είναι να περάσουμε στο επόμενο βήμα. Έχουμε βρει μια λύση γι’ αυτό, γι’ αυτούς τους ανθρώπους; Νομίζω ότι στην πανδημία οι επιχειρήσεις και οι άνθρωποι, ακόμα και ο απλός πολίτης που ήθελε κάτι, πήγαιναν στον λογιστή. Μπορούμε να τον βοηθήσουμε για να μπορέσουμε να λύσουμε τα ζητήματα αυτά; Αυτή είναι η ουσία.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, ένα λεπτό. Αυτό που αιτείστε τι είναι; Είναι να συσταθεί ένας μηχανισμός που θα πάει αναδρομικά να δει στα αθροιστικά εκατομμύρια δηλώσεων όλων των πλατφορμών τα όποια τυχόν προφανή σφάλματα έχουν συμβεί στην κατάθεση των εγγράφων. Αυτό είναι που συζητάμε.

Το βλέπω τεχνικά αδύνατο. Αυτό για να γίνει θα σήμαινε ότι θα έπρεπε το Υπουργείο Ανάπτυξης να ασχολείται μάλλον με αυτό το θέμα μόνο επί σειρά μηνών. Δεν νομίζω ότι είναι τόσο εύκολο να γίνει. Θα ήταν άλλωστε και λίγο παράλογο στα δικά μου μάτια να υπάρχουν δεσμευτικές ημερομηνίες και χρονοδιαγράμματα για την κατάθεση εγγράφων και εκ των υστέρων να μπορεί και αύριο να μπαίνει και να αλλάζει κάθε τι που έχει κάνει. Σε αυτή την περίπτωση τι νόημα έχουν οι δεσμευτικές ημερομηνίες και πώς θα κάνει εκκαθάριση το Υπουργείο Οικονομικών για να πληρώσει; Διότι αν κρατάς ανοικτές ημερομηνίες, δεν μπορεί να πληρωθεί κανένας. Για να πληρώσεις πρέπει να ξέρεις τι χρωστάς. Για να ξέρεις τι χρωστάς πρέπει να κάνεις εκκαθάριση. Εάν, λοιπόν, κάνεις δηλώσεις χωρίς εκκαθαρίσεις, δηλαδή χωρίς χρονοδιαγράμματα, δεν θα πληρωθεί ποτέ κανένας. Εάν αυτό που λέτε είναι αφού έχεις βγάλει τον λογαριασμό και έχεις πληρώσει, να επανέρχεσαι εκ των υστέρων και να διορθώνονται όλες οι αιτήσεις, τότε δεν έχεις κάνει εκκαθάριση και δεν ξέρεις τον λογαριασμό.

Με συγχωρείτε. Θέλω να είμαι σαφής. Πρέπει όταν γίνεται η κατάθεση των σχετικών δηλώσεων να είμαστε όλοι πάρα πολύ προσεκτικοί, διότι δεν έχει νόημα να υπάρχει αυτό το σύστημα. Το σύστημα έχει νόημα να υπάρχει εάν ο καθένας μας κάνει τη δουλειά του σωστά. Είναι τόσο απλό. Εγώ δέχομαι το ανθρώπινο σφάλμα, αλλά αυτό δεν μπορεί να κρατάει πίσω όλη την οικονομία, γιατί επαναλαμβάνω ότι για να πληρώσουμε πρέπει να έχουμε λογαριασμό. Αν δεν έχουμε λογαριασμό, δεν μπορούμε να πληρώσουμε. Για να έχουμε λογαριασμό πρέπει να έχουμε εκκαθάριση. Για να έχουμε εκκαθάριση πρέπει να έχουμε χρονοδιάγραμμα. Για να έχουμε χρονοδιάγραμμα, κάποτε φτάνεις σε ένα σημείο που δεν μπορείς να επανέλθεις. Είναι τόσο απλό.

Πιστεύω ότι το καταλαβαίνετε αυτό, γιατί εκτός από καλός κοινοβουλευτικός είστε και καλός επιχειρηματίας. Και στη δική σας επιχείρηση έτσι δουλεύετε. Αλίμονο αν μπορεί ο καθένας μας ανά πάσα στιγμή να αλλάξει ό,τι κάνει. Τότε δεν υπάρχει καμμία επιχείρηση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν είπα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό περίπου είπατε.

Τώρα, ως προς τα δισεκατομμύρια αν θα μαλώσουμε ή όχι, βεβαίως δεν μπορείτε να μαλώσετε μαζί μας εσείς γι’ αυτά τα δισεκατομμύρια, διότι ο Αρχηγός σας σε σημαντική του συνέντευξη στο «Βήμα της Κυριακής» μας κατηγόρησε ότι παραδώσαμε δισεκατομμύρια, ότι είναι πολλά αυτά που δώσαμε.

Μάλιστα, κύριε Κωνσταντινόπουλε, αυτό που μου έκανε μεγαλύτερη εντύπωση και δεν αναφέρθηκε ποτέ ούτε ο αξιότιμος κύριος Αντιπρόεδρος της Βουλής -εσείς δηλαδή- στο θέμα αυτό, είναι το εξής, που για εμένα αυτό είναι το μείζον για το κόμμα σας. Όλα τα άλλα είναι δευτερεύοντα.

Ο κ. Νίκος Ανδρουλάκης, κύριε Πρόεδρε, ως Πρόεδρος του ΠΑΣΟΚ μάς είπε ότι κακώς δώσαμε όλες αυτές τις επιστρεπτέες προκαταβολές, ότι ήταν πάρα πολλές, ότι τις δώσαμε με λανθασμένα κριτήρια, άρα ότι έχουν πάρει άνθρωποι που δεν έπρεπε να πάρουν, ότι κακώς χαρίσαμε τη μισή και ότι ευτυχώς που έγινε ο πόλεμος και δεν χαρίσαμε και την υπόλοιπη. Αυτές είναι mot a mot οι λέξεις στη συνέντευξή του. Αν θέλετε, σας το διαβάζω ευχαρίστως.

Θα ήθελα ένας από το ΠΑΣΟΚ να σηκωθεί με θάρρος και να μου πει εάν το ΠΑΣΟΚ συμφωνεί με αυτές τις δηλώσεις του Προέδρου του και θα σας πω τώρα γιατί σας ρωτάω. Διότι την ίδια στιγμή που ο Πρόεδρος του ΠΑΣΟΚ μάς κατηγορεί γιατί χαρίσαμε τη μισή επιστρεπτέα προκαταβολή στις επιχειρήσεις, διάφοροι πολύ γνωστοί συνδικαλιστικοί εκπρόσωποι του ΠΑΣΟΚ στα επιμελητήρια -ο κ. Χατζηθεοδοσίου, ο κ. Καββαθάς- με ιστορία στο δικό σας κίνημα, μας κατηγορούν γιατί δεν χαρίζουμε και την άλλη μισή.

Άρα, λοιπόν, εδώ κάπως πρέπει να συνεννοηθούμε. Είναι πράγματι επίσημη θέση του ΠΑΣΟΚ, πρώτον, «κακώς δόθηκε η επιστρεπτέα προκαταβολή», δεύτερον, «κακώς χαρίστηκε η μισή» και τρίτον, «ευτυχώς που δεν προλάβατε να χαρίσετε και την υπόλοιπη»; Αυτό είναι που θα πρέπει να μας απαντήσετε. Όλα τα άλλα, κύριε Οδυσσέα μου, ωραία είναι, να είχαμε να λέγαμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Πριν προχωρήσουμε στην επόμενη επίκαιρη ερώτηση, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών» όπως ισχύουν την 23-6-2022, ποινική δικογραφία που αφορά στην Υπουργό Παιδείας Νίκη Κεραμέως και στην Υφυπουργό Παιδείας Ζέττα Μακρή.

Προχωρούμε στην τρίτη με αριθμό 797/20-6-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Να σταματήσει ο εμπαιγμός των μαθητών του 9ου Δημοτικού στο Αιγάλεω».

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το 9ο Δημοτικό στο Αιγάλεω είναι ένα δημοτικό σχολείο το οποίο αυτή τη στιγμή -από στιγμή σε στιγμή- μπορεί να μπει σε διαδικασία έξωσης. Έχει κλείσει, δεν λειτουργεί λόγω των καλοκαιρινών διακοπών, μόνο δάσκαλοι υπάρχουν, όμως μπορεί τον Σεπτέμβριο να φτάσουν τα παιδιά και να μην μπορούν να μπουν στο σχολείο τους. Το κοντινότερο -για να καταλάβετε λίγο- σχολείο είναι στα δύο χιλιόμετρα και δεν έχει χώρους. Δηλαδή, θα πρέπει να πακτωθούν σε κοντέινερ τα παιδιά, να πηγαίνουν κάθε μέρα με αυτοκίνητο. Αυτά για τις λαϊκές συνοικίες στο Αιγάλεω.

Ποιο είναι το πρόβλημα; Το πρόβλημα είναι ότι υπήρχε μια λήξη του συμβολαίου και από ό,τι γνωρίζουμε -θέλουμε να μας το επιβεβαιώσετε- εσείς ως Υπουργείο δώσατε τα χρήματα στον δήμο, ο δήμος επέλεξε να μην τα πληρώσει επειδή δεν είχε συμβόλαιο. Θέλουμε να μας εξηγήσετε αν αυτό είναι πάγια πρακτική ή όχι. Γιατί μιλώντας, παραδείγματος χάριν, με την κ. Μακρή μου είχε πει ότι δεν είναι και ότι πάγια πρακτική είναι ότι και να λείπει το συμβόλαιο, εμείς τα δίνουμε τα χρήματα και ότι αυτό δεν έχει ξαναγίνει στην πράξη.

Το δεύτερο πράγμα που γίνεται αυτή τη στιγμή είναι ότι έχει γίνει με τεράστια καθυστέρηση και μετά από πολύ μεγάλη πίεση των γονέων μια επιτροπή καταλληλότητας για να γίνει η απαλλοτρίωση του κτηρίου. Έχει βγει η απόφαση έξωσης και περιμένουμε την απόφαση του εφετείου. Η επιτροπή καταλληλότητας, ενώ έχει συσταθεί με τα χίλια ζόρια από τον Φλεβάρη, ακόμα δεν έχει αποφανθεί.

Θέλουμε να μας εξηγήσετε ως εποπτεύουσα αρχή, δηλαδή μέσω των στοιχείων που σας έδωσε ο δήμος, τι καθυστερεί την επιτροπή καταλληλότητας; Πού είναι το πρόβλημα; Για ποιον λόγο δεν βγαίνει η απόφαση; Τι θα γίνει με αυτό το σχολείο;

Από ό,τι καταλαβαίνουμε, μιλώντας με όλον τον κόσμο, σώζεται πολύ εύκολα. Γιατί κινδυνεύει, κύριε Υπουργέ, να χαθεί αυτό το σχολείο; Γιατί κινδυνεύουν ενενήντα πέντε μαθητές να χάσουν τους δασκάλους τους, πιθανόν να χρειαστεί να μοιραστούν σε άλλα σχολεία, να χάσουν τους μαθητές τους, οι γονείς τους να τους μεταφέρουν με το αυτοκίνητο κάθε πρωί στο σχολείο, να πακτώνονται σε κοντέινερ κ.ο.κ.; Για ποιον λόγο, για κάτι που φαίνεται να είναι τόσο εύκολο να λυθεί;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε,ευχαριστώ και τον κ. Αρσένη για την ερώτηση.

Τη Δευτέρα είχαμε εδώ μια επίκαιρη επερώτηση για τα θέματα της αυτοδιοίκησης. Κοινή συνισταμένη αυτής της συζήτησης ήταν η ενίσχυση της αυτοδιοίκησης πάντα με σεβασμό στο Σύνταγμα και την αυτοτέλεια της.

Επομένως για τα ζητήματα αυτά που σχετίζονται με τη σχολική στέγη, όπως αφορούν την ανέγερση, την επισκευή, τη συντήρηση όλων αυτών των σχολικών υποδομών, είναι ξεκάθαρο ότι η αρμοδιότητα ανήκει στον δήμο και ο Υπουργός των Εσωτερικών δεν είναι προϊστάμενος του δημάρχου. Αυτό θα ήθελα να το τονίσω για να είναι ξεκάθαρα τα θέματα αρμοδιοτήτων.

Τώρα θα αναφερθώ στο συγκεκριμένο ζήτημα που αφορά το 9ο Δημοτικό του Αιγάλεω. Η αναφορά σας, σχετικά με τη μη καταβολή των μισθωμάτων, έχει να κάνει με το γεγονός ότι είχε λήξει το μισθωτήριο συμβόλαιο.

Ο δήμος, σύμφωνα με την απάντηση που έχει προσκομίσει και την οποία θα καταθέσω στα Πρακτικά, αναφέρει ότι υπήρχαν διάφορα ζητήματα με το μίσθωμα. Ζητήθηκε επαναδιαπραγμάτευση από ό,τι αντιλαμβάνομαι των όρων αυτών. Ο ιδιοκτήτης του ακινήτου δεν δέχτηκε και προχώρησε στην διαδικασία έξωσης.

Έκτοτε, υπήρξαν δικαστικές αποφάσεις, με αποτέλεσμα ο δήμος, με βάση τη χρηματοδότηση, που έχει πάρει από το Υπουργείο Εσωτερικών και η οποία ανέρχεται σε 723.680,71 ευρώ μηνιαίως για λειτουργικές και άλλες δαπάνες, συμπεριλαμβανομένων των μισθωμάτων, κατέβαλε αυτά τα μισθώματα.

Άρα τα μισθώματα καταβάλλονται σύμφωνα με τις δικαστικές αποφάσεις και σύμφωνα με το έγγραφο του Δήμου Αιγάλεω, το οποίο θα καταθέσω στα Πρακτικά.

Το ζήτημα είναι ότι εκκρεμούν δύο ζητήματα. Το ένα είναι ο χαρακτηρισμός του σχολείου ως σχολική στέγη. Με την υπ’ αριθ. 167/2021 απόφαση του Δημοτικού Συμβουλίου του Δήμου Αιγάλεω, αποφασίστηκε η εκκίνηση της διαδικασίας χαρακτηρισμού της συγκεκριμένης ιδιοκτησίας ως χώρος σχολείου. Η επιτροπή καταλληλότητας, η οποία είναι αρμόδια, σύμφωνα με το άρθρο 94 του ν.3852/2010, συγκροτήθηκε στις 22 Φεβρουαρίου 2022, εξέτασε το ακίνητο παρουσία των μελών της και έχει συνεδριάσει. Το πόρισμα της επιτροπής, δηλαδή, το πρακτικό καταλληλότητας, αναμένεται να εκδοθεί το επόμενο χρονικό διάστημα. Εφόσον κριθεί ότι είναι κατάλληλο για σχολική στέγη, ο δήμος έχει δεσμεύσει στον προϋπολογισμό του ποσό, μισού εκατομμυρίου ευρώ για την ενδεχόμενη απαλλοτρίωση.

Ο δήμος επικαλείται στο έγγραφό του, επίσης, ότι έχει κάνει όλες τις ενέργειες, τις δικαστικές, έχει ασκηθεί έφεση στην πρωτόδικη απόφαση, η οποία συζητήθηκε στις 17 Μαΐου του 2022 κατά -επαναλαμβάνω- της πρωτόδικης απόφασης της έξωσης.

Επομένως αναμένουμε το πόρισμα της επιτροπής καταλληλότητας. Αναμένουμε την απόφαση στην έφεση, που έχει ασκήσει ο δήμος και μπορώ να διαβεβαιώσω και εσάς, κύριε Αρσένη, και τους γονείς, φυσικά, και τους μαθητές αλλά και τους εκπαιδευτικούς ότι παρακολουθούμε το ζήτημα στενά προκειμένου να βρεθεί μία λύση.

Ευχαριστώ πολύ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όπως ξέρετε, χθες έγινε συνάντηση του δημάρχου και της Ένωσης Γονέων και Κηδεμόνων Αιγάλεω, με τον Γενικό Γραμματέα του Υπουργείου σας, οπότε φαντάζομαι ότι έχετε πληροφορηθεί σχετικά.

Τώρα, έχουμε δυο-τρία ζητήματα. Δεν μου απαντήσατε, ως εποπτεύουσα αρχή εν είδει του δήμου, άρα, από εσάς ζητάμε και τα στοιχεία του δήμου, τι καθυστερεί την επιτροπή; Για ποιο λόγο καθυστερεί το πόρισμα της επιτροπής; Καταλαβαίνετε πόσο επείγον είναι το ζήτημα. Τον Φλεβάρη συστάθηκε η επιτροπή! Τώρα, πλέον, πλησιάζουμε τον Ιούλιο. Γιατί καθυστερεί ένα εξάμηνο το πόρισμα της επιτροπής, για ένα τόσο επείγον ζήτημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να σας υπενθυμίσω εδώ ότι ο λόγος που πήγαμε στα δικαστήρια, όπως μας εξήγησε ο δήμαρχος σε συνάντηση που ήμουν παρών, μαζί με τους γονείς και τους δασκάλους του σχολείου, είναι επειδή ο δήμος επικαλείται ότι δεν είχε νομικό δικαίωμα και θέλουμε να μας πείτε αν ισχύει αυτό. Έχει ή όχι ο δήμος δικαίωμα; Και είναι ή όχι κοινή πρακτική, όταν έχει καταβάλει το Υπουργείο τα μισθώματα στον δήμο και δεν υπάρχει συμβόλαιο, αλλά συνεχίζει και χρησιμοποιείται, να συνεχίσει η καταβολή των μισθωμάτων;

Ο δήμαρχος λέει ότι, επειδή δεν μπορούσε να τους τα καταβάλει, τους ζήτησε να προσφύγουν στο δικαστήριο, για να μπορέσει μέσω της αγωγής να τα καταβάλει και ότι «τι να κάνουμε»; Τελικά, μέσα από την αγωγή ζήτησαν και έξωση, ενώ η συζήτηση ήταν μόνο για τα μισθώματα.

Θέλουμε να μας πείτε, ποια είναι η πάγια διαδικασία, που ακολουθείται σε αυτό. Γιατί η επιτροπή δεν αποφασίζει; Από ό,τι καταλαβαίνω θα μπορούσε κάλλιστα η καταλληλότητα να ξεπεραστεί ακόμη και πηγαίνοντας με απαλλοτρίωση του οικοπέδου. Γιατί δεν προχωράμε προς αυτή τη διαδικασία; Αν το κτήριο δεν κρίνεται ως κατάλληλο, μπορεί να απαλλοτριωθεί το οικόπεδο και να γίνει καινούργιο σχολείο εκεί πέρα, σιγά-σιγά, με τον χρόνο που χρειάζεται.

Θέλουμε να μας δώσετε απαντήσεις για να καταλάβουμε πού χωλαίνει η διαδικασία. Καταλαβαίνουμε ότι όλα θα μπορούσαν να λυθούν, ότι θα μπορούσε να σωθεί -και μπορεί να σωθεί σήμερα- αυτό το σχολείο με τα ενενήντα πέντε παιδιά και καταλαβαίνουμε ότι κάτι γίνεται και αυτό δεν προχωράει.

Βοηθήστε μας να καταλάβουμε πού κολλάει για να μπορέσουν οι γονείς, οι δάσκαλοι και εν είδει και τα παιδιά, δηλαδή η κοινότητα του σχολείου να βοηθήσει στο να λυθεί το ζήτημα. Ζητάω από εσάς, δηλαδή, συγκεκριμένες απαντήσεις.

Πού κολλάει η επιτροπή καταλληλότητας και ανά εξάμηνο δεν βγάζετε καταλληλότητα του κτηρίου; Ποιο έγγραφο της λείπει; Της λείπει κάποιο έγγραφο; Πού είναι το πρόβλημα; Γιατί δεν είχαν δοθεί τα ενοίκια, ενώ εσείς τα πληρώσατε; Είναι πάγια πρακτική; Συμβαίνει και σε άλλους δήμους; Σε ποιον δήμο έχει ξανασυμβεί; Γιατί δεν βρίσκεται άλλη μέθοδος για να παρακαμφθούν τα προβλήματα, όπως η απαλλοτρίωση του οικοπέδου;

Θα θυμίσω εδώ πέρα ότι υπάρχουν αρκετοί λόγοι για να μην προχωρήσει η διάσωση αυτού του σχολικού κτηρίου, καθώς καταλαβαίνουμε ότι θα μπορούσε να χρησιμοποιηθεί και σαν στέγη για γειτονικό ιδιωτικό σχολείο, αλλά βέβαια και να χτιστεί και να γίνει πολυκατοικία στη θέση του σχολείου. Καταλαβαίνουμε, δηλαδή, ότι τα κίνητρα είναι πολλά. Όμως το δημόσιο όφελος είναι ξεκάθαρο, να παραμείνει αυτό το σχολικό κτήριο εκεί πέρα.

Σας επαναλαμβάνω, κοντινότερο σχολείο στα δύο χιλιόμετρα, χωρίς διαθέσιμη σχολική στέγη. Η άλλη λύση θα είναι αυτά τα παιδιά να πακτωθούν σε κοντέινερ στην αυλή ενός σχολείου που θα χάσει και την αυλή του.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να κλείσετε τη διαδικασία.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, θα ξεκαθαρίσω ότι ο ως αρμόδιος Υπουργός για τα θέματα αυτοδιοίκησης δεν μπορώ να πω σε κανέναν Έλληνα πολίτη πώς θα αξιοποιήσει την ιδιωτική του περιουσία ούτε μπορώ να μπω σε εικασίες για το τι μπορεί να επιθυμεί για την ιδιοκτησία του. Αυτό που μπορώ εγώ να πω είναι ότι εδώ φαίνεται ότι υπήρχε διάσταση ανάμεσα στον δήμο και τον ιδιοκτήτη του ακινήτου και υπήρχαν προσφυγές στη δικαιοσύνη. Νομίζω θα συμφωνήσουμε ότι δεν μπορούμε να στερήσουμε από κανέναν Έλληνα πολίτη τη δυνατότητα να προσφύγει στη δικαιοσύνη.

Από κει και πέρα, το ζήτημα της απαλλοτρίωσης δεν είναι τόσο απλό. Δεν μπορεί να απαλλοτριώνει κάποιος κάτι για να χρησιμοποιηθεί για σχολική στέγη, χωρίς να έχει κριθεί πριν ότι αυτός ο χώρος είναι κατάλληλος για σχολική στέγη.

Επομένως θα πρέπει να περιμένουμε το πόρισμα καταλληλότητας της αρμόδιας επιτροπής, η οποία έχει προβλεφθεί, όπως σας είπα πριν, στον νόμο του 2010, σχετικά με το αν το κτήριο αυτό είναι κατάλληλο για σχολική στέγη. Φυσικά, ο δήμος έχει κάνει τις απαραίτητες ενέργειες να δεσμεύσει το ποσό για την απαλλοτρίωση, που σας είπα πριν ότι είναι μισό εκατομμύριο ευρώ.

Από εκεί και πέρα σας είπα ότι το βασικό ζήτημα των μισθωμάτων έχει λυθεί με την καταβολή των μισθωμάτων μέχρι και σήμερα, όπως μας διαβεβαίωσε ο δήμος και όπως κατέθεσα στα Πρακτικά. Αν ήταν τόσο εύκολη η απλή συνεννόηση μεταξύ του ιδιοκτήτη και του δήμου, καταλαβαίνω ότι θα είχε επέλθει πριν ακολουθηθεί αυτή η διαδικασία ήδη από το 2019.

Ας αναμένουμε, λοιπόν, την απόφαση της δικαιοσύνης στην έφεση του δήμου και εφόσον υπάρχει και το πόρισμα καταλληλότητας για την καταλληλότητα του χώρου αυτού ως σχολικής στέγης, νομίζω τα υπόλοιπα θα δρομολογηθούν για να μπει τέλος στην αγωνία των μαθητών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.02΄ λύεται η συνεδρίαση για τη Δευτέρα 27 Ιουνίου 2022 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**